ΓΡΑΠΤΗ ΕΡΩΤΗΣΗ E-2026/98

υποβολή: Ian White (PSE) προς την Επιτροπή

(30 Ιουνίου 1998)

Θέμα: Εκούσια αυτορρύθμιση στον τραπεζικό τομέα - αναφορά αριθ. 1227/95

Στην απάντηση της Επιτροπής σε σχέση με τήν ανωτέρω αναφορά αναφέρεται ότι "Στις 6 Νοεμβρίου διοργανώθηκε στις Βρυξέλλες ακρόαση...". Θα μπορούσε η Επιτροπή να μας παράσχει μια γραπτή έκθεση για την εν λόγω ακρόαση, παραθέτοντας τις διαπιστώσεις και τα πορίσματά της; Είναι επίσης η Επιτροπή τώρα σε θέση να μας πληροφορήσει εάν θα "προτείνει βραχυπροθέσμως ή μεσοπροθέσμως τη λήψη μέτρων σε ορισμένους τομείς", και τι είδους μέτρα θα είναι αυτά;

Απάντηση του κ. Monti εξ ονόματος της Επιτροπής

(9 Νοεμβρίου 1998)

Τα αποτελέσματα και τα συμπεράσματα από την ακρόαση της 6ης Νοεμβρίου 1996, στην οποία αναφέρεται το αξιότιμο μέλος του Κοινοβουλίου, περιλαμβάνονται στην ανακοίνωση της Επιτροπής με τίτλο: Χρηματοπιστωτικές υπηρεσίες: "ενίσχυση της εμπιστοσύνης των καταναλωτών" της 26ης Ιουνίου 1997(1).

Στην ανακοίνωση αυτή παρουσιάζονται τα αποτελέσματα της διαβούλευσης που πραγματοποιήθηκε με πρωτοβουλία της Επιτροπής το Μάϊο του 1996, με βάση το Πράσινο Βιβλίο της "Χρηματοπιστωτικές υπηρεσίες: οι προσδοκίες των καταναλωτών"(2), καθώς και τις διατυπωθείσες παρατηρήσεις στο πλαίσιο της ακρόασης της 6ης Νοεμβρίου 1996 με όλα τα ενδιαφερόμενα μέρη (τομέας χρηματοπιστωτικών υπηρεσιών, οργανώσεις καταναλωτών, κράτη μέλη).

Σε ορισμένες περιπτώσεις, η Επιτροπή έκρινε ότι τα επισημανθέντα προβλήματα μπορούσαν να επιλυθούν με τα ήδη ληφθέντα μέτρα (π.χ. όσον αφορά τις διασυνοριακές πληρωμές(3)). Ωστόσο, σε άλλες περιπτώσεις η Επιτροπή θεώρησε ότι έπρεπε να αναληφθούν νέες πρωτοβουλίες, νομοθετικές ή οικειοθελείς, προκειμένου να αξιοποιηθεί πλήρως η ενιαία αγορά και να ικανοποιηθούν οι προσδοκίες των καταναλωτών.

Στο σημερινό στάδιο, η Επιτροπή έχει ήδη θεσπίσει αρκετά από τα μέτρα που εξαγγέλλονται στην ανακοίνωση. Πρόκειται, π.χ. για την πρόταση οδηγίας σχετικά με την ασφάλιση αυτοκινήτων κατά την μετάβαση στο εξωτερικό, την οποία η Επιτροπή υπέβαλε τον Οκτώβριο του 1997, καθώς και την σύσταση του Ιολίου του 1997 σχετικά με τα νέα μέσα πληρωμής και ιδιαίτερα όσον αφορά την σχέση μεταξύ του εκδότη και του κατόχου αυτών των μέσων πληρωμής.(4) Τον Ιούλιο του 1998 η Επιτροπή εξέδωσε οδηγία για το ηλεκτρονικό χρήμα, με σκοπό τη δημιουργία νομοθετικού πλαισίου για αυτό το είδος χρηματοπιστωτικής δραστηριότητας.

Κατέφαρμογή πάντα της ανακοίνωσής της του 1997, η Επιτροπή ανέλαβε πρωτοβουλία οικειοθελούς χαρακτήρα (διάλογος) που αποσκοπούσε στο να επιτρψει στα ενδιαφερόμενα μέρη να συνάψουν συμφωνίες σε οικειοθελή βάση σχετικά με την ενημέρωση του καταναλωτή και την πρόσβαση του στους μηχανισμούς προσφυγής. Κατά τη διάρκεια του 1997 και του 1998, τα ενδιαφερόμενα μέρη συζήτησαν κυρίως το ζήτημα της πληροφόρησης του καταναλωτή στον τομέα της ενυπόθηκης πίστης. Σχετικά με το θέμα αυτό, ενδέχεται να επιτευχθεί οικειοθελής συμφωνία μέχρι τα τέλη του έτους.

Εξάλλου, η Επιτροπή εξετάζει την περίοδο αυτή το ενδεχόμενο ανάληψης και άλλων πρωτοβουλιών. Πρόκειται για την μελλοντική οδηγία όσον αφορά την καταναλωτική πίστη, καθώς και τις πρωτοβουλίες στον τομέα των ενδιάμεσων φορέων.

Τέλος, η Επιτροπή εκπονεί την περίοδο αυτή την πρόταση οδηγίας σχετικά με την εξ αποστάσεως παροχή χρηματοπιστωτικών υπηρεσιών. Η πρόταση αυτή, η οποία αποσκοπεί στη βελτίωση της λειτουργίας της ενιαίας αγοράς στον εν λόγω τομέα καθώς και στην αποτελεσματική προστασία του καταναλωτή, θα εκδοθεί κατά τους προσεχείς μήνες.

(1) COM(97)309 τλικό.

(2) COM(96)209 τελικό.

(3) ΕΕ L 43 της 14.2.1997.

(4) έγγρ.COM(97)353 τελικό.